A BIZOTTSÁG HATÁROZATA
(2008. május 8.)
a pisztrángok vírusos vérfertőzése (VHS) és a pisztrángfélék fertőző vérképzőszervi elhalása (IHN) nevű halbetegségek közül egy vagy több tekintetében mentes övezetek és mentes gazdaságok jegyzékének létrehozásáról szóló 2002/308/EK határozat I. és II. mellékletének módosításáról
(az értesítés a C(2008) 1719. számú dokumentummal történt)
(EGT-vonatkozású szöveg)
(2008/427/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tenyésztett víziállatok és az akvakultúra-termékek forgalomba hozatalára irányadó állat-egészségügyi feltételekről szóló, 1991. január 28-i 91/67/EGK tanácsi irányelvre (1) és különösen annak 5. és 6. cikkére,
mivel:
(1)
A 2002/308/EK bizottsági határozat (2) bizonyos halbetegségekre vonatkozóan meghatározza a mentes övezetek és a nem mentes övezetekben lévő mentes halgazdaságok listáját.
(2)
Németország, Franciaország, Olaszország, Ausztria és Szlovénia benyújtotta a megfelelő indokolásokat a területén lévő egyes halgazdaságokban a pisztrángok vírusos vérfertőzése (VHS) és a pisztrángfélék fertőző vérképzőszervi elhalása (IHN) vonatkozásában a nem mentes övezetekben található mentes gazdaságok elismerése céljából. A benyújtott dokumentáció igazolja, hogy ezek a gazdaságok megfelelnek a 91/67/EGK irányelv 6. cikke követelményeinek. Ennélfogva megfelelnek a nem mentes övezetben található mentes gazdaság minősítés megadása feltételeinek, és fel kell őket venni a mentes gazdaságok jegyzékébe.
(3)
Dánia, Franciaország, Olaszország és az Egyesült Királyság egyes, a területén lévő övezetekre vonatkozóan benyújtotta a VHS és az IHN vonatkozásában mentes övezetek minősítés megszerzéséhez szükséges indokolásokat. A benyújtott dokumentáció igazolja, hogy ezen övezetek megfelelnek a 91/67/EGK irányelv 5. cikke követelményeinek. Ennélfogva megfelelnek a mentes övezetek minősítés megadása feltételeinek, és fel kell őket venni a mentes övezetek jegyzékébe.
(4)
Franciaország és Finnország egyes, a területén lévő övezetekre vonatkozóan benyújtotta a VHS vonatkozásában mentes övezetek minősítés megszerzéséhez szükséges indokolásokat. A benyújtott dokumentáció igazolja, hogy ezek a területek megfelelnek a 91/67/EGK irányelv 5. cikke követelményeinek.
(5)
Németország értesítést küldött a VHS előfordulásáról egy olyan halgazdaságban, amelyet korábban e betegségtől mentesnek tekintettek. Következésképpen ez a gazdaság a továbbiakban nem szerepelhet VHS-mentes gazdaságként a 2002/308/EK határozatban.
(6)
Dánia bejelentette, hogy a VHS és az IHN vonatkozásában mentes egyes gazdaságok nem felelnek meg azoknak a követelményeknek, amelyek alapján azokat VHS-mentesnek lehetne tekinteni. Következésképpen ezek a gazdaságok a továbbiakban nem szerepelhetnek VHS-mentes gazdaságként a 2002/308/EK határozatban.
(7)
Olaszország arról küldött értesítést, hogy a vírusos vérfertőzés (VHS), illetve a fertőző vérképzőszervi elhalás (IHN) halbetegség vonatkozásában a „mentes övezet” vagy a „nem mentes övezetben lévő mentes halgazdaság” minősítés megszerzésére irányuló programok jóváhagyásáról szóló, 2003. augusztus 28-i 2003/634/EK bizottsági határozattal (3) jóváhagyott egyes VHS- és IHN-mentességi programjait véglegesítette. Az érintett övezet és gazdaság megfelel a mentes övezet minősítés és a nem mentes övezetben található mentes gazdaság minősítés megadása feltételeinek, ezért fel kell venni a 2002/308/EK határozatban szereplő mentes övezetek jegyzékébe, illetve a nem mentes övezetben található mentes gazdaságok jegyzékébe.
(8)
A 2002/308/EK határozatot ezért ennek megfelelően módosítani kell.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2002/308/EK határozat a következőképpen módosul:
1.
Az I. melléklet helyébe e határozat I. mellékletének szövege lép.
2.
Az II. melléklet helyébe e határozat II. mellékletének szövege lép.
2. cikk
E határozat címzettjei a tagállamok.
Kelt Brüsszelben, 2008. május 8-án.